
14 octombrie 2005
R A P O R T

asupra proiectului de Lege privind aprobarea Ordonanţei de urgenţă a Guvernului nr.69/2005 pentru modificarea Ordonanţei de urgenţă a Guvernului nr.8/2003 privind stimularea procesului de restructurare, reorganizare şi privatizare a unor societăţi naţionale, companii naţionale şi societăţi comerciale cu capital majoritar de stat, precum şi a societăţilor şi regiilor autonome subordonate autorităţilor administraţiei publice locale

1. În conformitate cu prevederile art.89 şi 108 din Regulamentul Camerei Deputaţilor, republicat, Comisia pentru muncă şi protecţie socială a fost sesizată pentru dezbatere pe fond în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.69/2005 pentru modificarea Ordonanţei de urgenţă a Guvernului nr.8/2003 privind stimularea procesului de restructurare, reorganizare şi privatizare a unor societăţi naţionale, companii naţionale şi societăţi comerciale cu capital majoritar de stat, precum şi a societăţilor şi regiilor autonome subordonate autorităţilor administraţiei publice locale, trimis cu adresa nr.PL-x  401 din 28 septembrie 2005.

La întocmirea prezentului raport, Comisia a avut în vedere avizele Consiliului Legislativ (nr.761/23.06.2005), Consiliului Economic şi Social (nr.1370/27.06.2005) şi Comisiei pentru politică economică, reformă şi privatizare (nr.325/29.09.2005).
Proiectul de lege are ca obiect de reglementare prorogarea aplicării prevederilor art.2 alin.(1) din Ordonanţa de urgenţă a Guvernului nr.8/2003 privind stimularea procesului de restructurare, reorganizare şi privatizare a unor societăţi naţionale, companii naţionale şi societăţi comerciale cu capital majoritar de stat, precum şi a societăţilor şi regiilor autonome subordonate autorităţilor administraţiei publice locale, până la data de 31 decembrie 2006.
Comisia propune Plenului adoptarea proiectului de lege întrucât este necesar a se adopta măsuri imediate pentru extinderea categoriilor de persoane disponibilizate care beneficiază de drepturile prevăzute de art.2 alin.(1) din Ordonanţa de urgenţă a Guvernului nr.8/2003, deoarece în bugetele de venituri şi cheltuieli s-a prevăzut, în conformitate cu actele normative în vigoare, un anumit număr de personal disponibilizat, care se va modifica progresiv, în conformitate cu programul de restructurare şi care se finanţează de la bugetul de stat.
2. Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea proiectului au participat, în conformitate cu prevederile art.51 şi 52 din Regulamentul Camerei Deputaţilor:

a) din partea Guvernului: d-l Silviu Bian – Secretar de Stat, Ministerul Muncii, Solidarităţii Sociale şi Familiei;
b) invitat: d-l Radu Mironovici – director, Ministerul Economiei şi Comerţului.
4. La lucrările comisiei au fost prezenţi 17 deputaţi, din totalul de 19 membri ai comisiei.
Raportul comisiei a fost adoptat cu unanimitate de voturi.
5. Proiectul de lege a fost adoptat de Senat în şedinţa din 22 septembrie 2005.
6. Potrivit art.75 din Constituţia României, republicată, şi art.86 din Regulamentul Camerei Deputaţilor, Camera Deputaţilor este Cameră decizională.

În urma dezbaterilor în şedinţa din 13 octombrie 2005, Comisia propune admiterea fără modificări a proiectului de lege.


În cursul dezbaterilor următoarele amendamente au fost respinse:

	Nr. crt.
	Text iniţial
	Amendamentul propus 

 şi autorul acestuia
	Motivare

	0
	1
	2
	3

	1
	Preambulul ordonanţei de urgenţă:

Având în vedere că programul de restructurare a unităţilor miniere se desfăşoară mult mai rapid decât programul de restructurare prevăzut de strategia industriei miniere, este necesar a se adopta măsuri imediate pentru extinderea categoriilor de persoane disponibilizate care beneficiază de drepturile prevăzute la art.2 alin.(1) din Ordonanţa de urgenţă a Guvernului nr.8/2003, ceea ce constituie o situaţie extraordinară şi vizează interesul general şi imediat.

	D-l deputat Aurel Vainer propune abrogarea preambulului.
	a) Argumente pentru susţinere:
Datorită inexactităţilor cuprinse în textul preambulului.

b) Argumente pentru respingere:

La redactarea ordonanţelor de urgenţă preambulul este obligatoriu, conform normelor de tehnică legislativă cuprinse în Legea nr.24/2000, republicată.

De asemenea, nu au fost identificate inexactităţile.


	
	
	
	

	2
	2. La articolul 2 alineatul (1), litera a) va avea următorul cuprins: 
"a) la momentul disponibilizării, respectiv desfacerii contractului individual de muncă, de o sumă egală cu de două ori salariul mediu net pe economie din luna ianuarie a anului în care s-au făcut disponibilizările, comunicat de Institutul Naţional de Statistică;". 
	D-nii deputaţi Mihai Tudose şi Ion Giurescu propun reformularea textului după cum urmează:
“2. La articolul 2 alineatul (1), litera a) va avea următorul cuprins: 
"a) la momentul disponibilizării, respectiv desfacerii contractului individual de muncă, de o sumă egală cu de cinci ori salariul mediu net pe economie din luna ianuarie a anului în care s-au făcut disponibilizările, comunicat de Institutul Naţional de Statistică;".
	a) Argumente pentru susţinere:
Datorită faptului că există un grad ridicat de pauperizare în zonele miniere se impune o bună protecţie socială a personalului disponibilizat din sectorul minier.

Trebuie precizat că există sursă de finanţare conform fişei financiare prezentate de Agenţia Naţională pentru Ocuparea Forţei de Muncă.

b) Argumente pentru respingere:

Pentru a nu se crea discriminare între persoanele disponibilizate înainte de intrarea în vigoare a prezentei ordonanţe de urgenţă şi cele disponibilizate după data intrării în vigoare a acesteia.

